  Виталий Пронин Котырес ӝӧк сьӧрын кенешизы тодосчиос, писательёс, литературоведъёс, депутатъёс.Кун Кенешын «21-тӥ даурын удмурт литературалэн азинскон сюресъёсыз» котырес ӝӧк ортчиз.Ужрадэз нуиз Нациосын ужан политикая, калыкез кышкытлыклэсь утёнъя, регламентъя но Кун Кенешлэсь ужзэ радъянъя комиссиен кивалтӥсь Энвиль Касимов. Котырес ӝӧк сьӧрын кенешизы тодосчиос, писательёс, литературоведъёс, депутатъёс.- Туннэ ми люкаськимы тодыны, мар кылдӥз ортчем 10-20 ар куспын литератураын. Кызьы шӧдо писательёс туала улонэз, кызьы соос возьмато сое асьсэлэн произведениосазы. Мон  историк. Но история шоры  ӵем учкисько литературоведлэн синмыныз. Историк лыдпусъёс, фактъёс вылэ пыкъяське. Но мӧзмыт, кӧс кылын гожъям историез уз лыдӟе. Соин ик мон котькуд нунал дышетскисько писательёслэсь, литературоведъёслэсь, кызьы верано историез, - шуэ история наукаосъя доктор, Историяя, кылъя но литературая Удмурт институтэн кивалтӥсь Алексей Загребин.Удмурт поэзилэн азинскемез сярысь вераз филология наукаосъя кандидат Алексей Арзамазов. Алексей Андреевич верамъя, ӵапак удмурт поэзия али тужгес но тунсыко, азинскись но зол луэ, литературалэн мукет жанръёсыныз ӵошатыса. Егит усточиослэн чуръёссы шӧдскымон висъясько 1960-тӥ аръёсы гожтэмезлэсь. Туала авторъёс одӥг кылбурын ик кык кылэз куто. Одӥг ласянь, озьы соос валамон луыны тыршо ӟуч лыдӟисьёслы, мукет ласянь, ыше удмурт кыллэн чеберлыкез. Авторъёс уг сюлмасько ни тупась удмурт кылъёсты, фразеологизмъёсты утчаны, со интые ӟучсэ пукто но тӥни.Удмурт кун университетысь профессор Марина Серова тау кариз та ужрадэ ӧтемзы пумысен но шуиз:- Удмурт литературалы гинэ ӧвӧл, Удмуртиысь литературалы сӥзем котырес ӝӧк ортчытоно. Угось шаерысьтымы ӟуч писательёс уг тодо удмурт писательёсты, удмуртъёс уг тодо республикаысьтымы ӟуч гожъяськисьёсты.Кызьы-о ӟучъёс тодозы удмуртъёссэ, соос уг тодо ке кылэз? Та бордысен ик потӥз мукетыз вераськон: кылысь кылэ берыктон сярысь. Писательёслэн огазеяськонзылэн тӧроез Пётр Захаров вераськиз коньдон, кылысь кылэ берыктон но проектъёс сярысь.- Писательлэн ужез коньдонэн, гонорарен дунъяськыны кулэ, соку гинэ гожъяськисьёс будозы, - пусйиз  П. Захаров.Кык час ӵоже вераськонын тодосчиос но писательёс бергазы на эшшо одӥг юан котыр: кыӵе тусыз туала удмурт литературалэн, нылкышно яке пиосмурт тусо со? Алексей Арзамазов соку ик шуиз: удмурт поэзия сярысь ке верано, бен, со нылкышно тусо,  кылбуран удысын нылъёс пиослэсь золгес гожъясько. Нош Алексей Загребин шонертӥз: золгес уг, дӥсьтысагес...Галина Семёнова Теги: КунКенеш удмуртлитература  